Marko 8 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Marko Ŋma 8:1-38\nAbi ni efee okadi ko (10-13)\nFarisifoi kɛ Herode ashikishaŋ-sha lɛ (14-21)\n8 No gbii lɛ amli lɛ, mɛi babaoo ko bua amɛhe naa ekoŋŋ ni amɛbɛ nɔ ko ni amɛbaaye. No hewɔ lɛ, etsɛ kaselɔi lɛ ni ekɛɛ amɛ akɛ: 2 “Mɛi lɛ anii miifee mi mɔbɔ,+ ejaakɛ gbii etɛ sɔŋŋ nɛ ni amɛkɛ mi ehi shi, ni amɛbɛ nɔ ko ni amɛbaaye.+ 3 Kɛ́ miwo amɛ gbɛ koni amɛya amɛshĩai kɛ hɔmɔ lɛ,* amɛhiɛ baayadi amɛ ni amɛbaayagbee shi yɛ gbɛ lɛ nɔ, ni amɛteŋ mɛi komɛi hu jɛ shɔŋŋ.” 4 Shi ekaselɔi lɛ hã lɛ hetoo amɛkɛɛ: “Nɛgbɛ mɔ ko baaná blodo ni baanyɛ ashɛ mɛi nɛɛ anaa yɛ biɛ ni etse ehe banee nɛɛ?” 5 Kɛkɛ ni ebi amɛ akɛ: “Blodoi enyiɛ nyɛyɔɔ?” Amɛkɛɛ akɛ: “Kpawo.”+ 6 Ni efã mɛi lɛ akɛ amɛtara shikpɔŋ. Kɛkɛ ni ekɔlɔ blodoi kpawo lɛ, eda shi, ni ekumɔ mli, ni ekɛhã ekaselɔi lɛ koni amɛjara, ni amɛjara amɛhã mɛi lɛ.+ 7 No mli lɛ, amɛyɛ ŋshɔŋ loi bibii fioo hu, ni be ni esɔle lɛ, ekɛɛ amɛ akɛ amɛjara nomɛi hu. 8 Ni amɛye ni amɛtɔrɔ, ni amɛkɔlɔ blodo kukuji ni shwɛ lɛ, kɛntɛŋi agboi* kpawo obɔbɔ.+ 9 No mli lɛ, hii aaafee 4,000 yɔɔ jɛmɛ. Kɛkɛ ni ewo amɛ gbɛ. 10 Amrɔ lɛ, ekɛ ekaselɔi lɛ kwɔ lɛlɛ lɛ ni amɛba Dalmanuta kpokpaa lɛ nɔ.+ 11 Biɛ ni Farisifoi lɛ ba ni amɛkɛ lɛ babɔi ŋwanejee, ni amɛbi ni efee okadi ko ni jɛ ŋwɛi etsɔɔ amɛ koni amɛkɛka lɛ.+ 12 Ni ehao waa yɛ emumɔ mli ni ekɛɛ: “Mɛni hewɔ yinɔ nɛɛ taoɔ okadi?+ Lɛɛlɛŋ, miikɛɛ nyɛ akɛ, ahãŋ yinɔ nɛɛ okadi ko.”+ 13 Kɛkɛ ni eshi amɛ, ni ekwɔ lɛlɛ lɛ ekoŋŋ, ni efo kɛtee ŋshɔ lɛ sɛɛ. 14 Shi amɛhiɛ kpa nɔ akɛ amɛbaakɔlɔ blodo kɛya, ni amɛhiɛɛɛ nɔ ko nɔ ko yɛ amɛhe yɛ lɛlɛ lɛ mli, ja blodo kome pɛ.+ 15 Ni ebɔ amɛ kɔkɔ ni mli kã shi faŋŋ akɛ: “Nyɛgbɛa nyɛhiŋmɛiiaŋ; nyɛkwɛa jogbaŋŋ yɛ Farisifoi lɛ ashikishaŋ-sha lɛ kɛ Herode ashikishaŋ-sha lɛ he.”+ 16 Ni amɛkɛ amɛhe bɔi ŋwanejee yɛ blodo ni amɛhiɛɛɛ lɛ hewɔ. 17 Be ni eyɔse enɛ lɛ, ekɛɛ amɛ akɛ: “Mɛni hewɔ ni nyɛjeɔ ŋwane yɛ blodo ni nyɛhiɛɛɛ lɛ hewɔ? Ani nyɛnáko sɛɛyoomɔ ni nyɛnuko shishi lolo? Ani nyɛtsuii nyɛɛɛ anu shishi lolo? 18 ‘Nyɛyɛ hiŋmɛii, shi ani nyɛnaaa nii; nyɛyɛ toii, shi ani nyɛnuuu nii?’ Ani nyɛkaiii 19 be ni mikumɔ blodoi enumɔ+ lɛ mli mihã hii 5,000 lɛ, kɛntɛŋi ni blodo kukuji eyimɔ amɛ obɔbɔ enyiɛ naa nyɛbua?” Amɛkɛɛ lɛ akɛ: “Nyɔŋma kɛ enyɔ.”+ 20 “Be ni mikumɔ blodoi kpawo lɛ mli mihã hii 4,000 lɛ, kɛntɛŋi agboi* ni blodo kukuji eyimɔ amɛ obɔbɔ enyiɛ nyɛhole?” Ni amɛkɛɛ lɛ akɛ: “Kpawo.”+ 21 Ni ekɛɛ amɛ akɛ: “Ani nyɛnuuu shishi lolo?” 22 Agbɛnɛ, amɛyakpeleke yɛ Betsaida. Ni mɛi kɛ nuu shwilafo ko ba eŋɔɔ, ni amɛkpa lɛ fai koni eta ehe.+ 23 Ni emɔ shwilafo lɛ nineshi ni ekɛ lɛ je akrowa lɛ mli. Be ni etsɛ̃ lajɔ̃ eshwie ehiŋmɛii lɛ anɔ lɛ,+ ekɛ eniji ŋmɛlɛ enɔ ni ebi lɛ akɛ: “Oona nii lo?” 24 Nuu lɛ wó ehiɛ nɔ ni ekɛɛ: “Miina gbɔmɛi, shi amɛtamɔ tsei ní miinyiɛ kɛmiiya kɛmiiba.” 25 Ekɛ eniji ŋmɛlɛ nuu lɛ hiŋmɛii lɛ anɔ ekoŋŋ, ni nuu lɛ na nii jogbaŋŋ. Atsa ehiŋmɛii lɛ, ni enyɛɔ enaa nɔ fɛɛ nɔ faŋŋ. 26 Ni ewo lɛ gbɛ kɛtee eshĩa ekɛɛ: “Kaabote akrowa lɛ mli.” 27 Agbɛnɛ, Yesu kɛ ekaselɔi lɛ shi kɛtee Kaisarea Filipi akrowai lɛ amli, ni be ni amɛnyiɛ gbɛ amɛyaa lɛ, ebɔi ekaselɔi lɛ sanebimɔ ekɛɛ: “Namɔ mɛi kɛɔ akɛ miji?”+ 28 Amɛkɛɛ lɛ akɛ: “Yohane Baptisilɔ lɛ,+ shi mɛi komɛi kɛɔ akɛ, Elia,+ ni mɛi krokomɛi hu kɛɔ akɛ, gbalɔi lɛ ateŋ mɔ ko.” 29 Ni efɔ̃ sanebimɔ lɛ ehã amɛ akɛ: “Shi nyɛ lɛ, namɔ nyɛkɛɔ akɛ miji?” Petro hã lɛ hetoo akɛ: “Bo ji Kristo lɛ.”+ 30 Kɛkɛ ni efã kaselɔi lɛ kɛ hiɛdɔɔ akɛ amɛkakɛɛ mɔ ko mɔ ko ehe sane.+ 31 Agbɛnɛ hu, ebɔi amɛ tsɔɔmɔ akɛ esa akɛ gbɔmɔ Bi lɛ ana nɔ babaoo ni onukpai lɛ kɛ osɔfoi hiɛnaanɔbii lɛ kɛ woloŋmalɔi lɛ akpoo lɛ ni agbe lɛ,+ ni ebaate shi yɛ gbii etɛ sɛɛ.+ 32 Anɔkwa, no mli lɛ, eewie nɛkɛ wiemɔ nɛɛ yɛ faŋŋ. Shi Petro ŋɔ lɛ kɛtee afã ni ebɔi ehiɛ kamɔ.+ 33 Ni etsɔ ehe ni ekwɛ ekaselɔi lɛ, ni ekã Petro hiɛ ekɛɛ: “Ho misɛɛ, Satan! ejaakɛ ojwɛŋŋ Nyɔŋmɔ jwɛŋmɔi, shi moŋ gbɔmɛi ajwɛŋmɔi ojwɛŋɔ.”+ 34 Agbɛnɛ, etsɛ mɛi babaoo lɛ kɛ ekaselɔi lɛ kɛba emasɛi ni ekɛɛ amɛ akɛ: “Kɛ́ mɔ ko miisumɔ akɛ enyiɛ misɛɛ lɛ, ekwa ehe ni ewó epiŋmɔ tso* lɛ ni eya nɔ enyiɛ misɛɛ.+ 35 Ejaakɛ mɔ fɛɛ mɔ ni miisumɔ akɛ ebaa ewala* yi lɛ, ebaaje edɛŋ, shi mɔ fɛɛ mɔ ni wala* jeɔ edɛŋ yɛ mi kɛ sane kpakpa lɛ hewɔ lɛ, ebaabaa yi.+ 36 Anɔkwa, mɛɛ nɔ kpakpa gbɔmɔ baaná kɛ́ enine shɛ jeŋ muu lɛ fɛɛ nɔ ni ewala* je edɛŋ?+ 37 Anɔkwa, mɛni gbɔmɔ kɛbaahã yɛ ewala* najiaŋ?*+ 38 Ejaakɛ mɔ fɛɛ mɔ ni mi kɛ miwiemɔi lɛ ahe feɔ lɛ hiɛgbele yɛ yinɔbii gbalafitelɔi* kɛ eshafeelɔi nɛɛ ateŋ lɛ, lɛ hu ehe baafee gbɔmɔ Bi lɛ hiɛgbele+ be ni eba yɛ e-Tsɛ anunyam lɛ mli ni bɔfoi krɔŋkrɔŋi lɛ fata ehe lɛ.”+\n^ Loo “ní amɛmiihi ŋmaa lɛ.”\n^ Loo “ní yeee anɔkwa.”